กำหนดการถ่ายทอดสดพระราชพิธีถวายพระเพลิงรัชกาลที่ 9
เปิดกำหนดการถ่ายทอดสดพระราชพิธีถวายพระเพลิงรัชกาลที่ 9
27 ต.ค. 2560

ผู้สื่อข่าวรายงานว่า โทรทัศน์รวมการเฉพาะกิจแห่งประเทศไทย (ทรท.) ร่วมกับกรมประชาสัมพันธ์ และสถานีวิทยุโทรทัศน์ทุกสถานี พร้อมถ่ายทอดสดพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร มีผู้บรรยายภาษาไทย 11 คน ผู้บรรยายภาษาอังกฤษ 2 คน ระหว่างวันที่ 25-29 ต.ค.60 ดังนี้
วันที่ 26 ตุลาคม 2560
เริ่มถ่ายทอดสด ตั้งแต่เวลา 06.00 น การถ่ายทอดตลอดทั้งวัน ได้แก่ พระราชพิธีเชิญพระบรมศพไปพระเมรุมาศ และพระราชพิธีถวายพระเพลิงพระบรมศพ และการรายงานภาพบรรยากาศประชาชนในประเทศและต่างประเทศร่วมวางดอกไม้จันทน์ ดังนี้
บรรยากาศรอบพื้นที่ กทม. จะมีการรายงานจากบริเวณพระลานพระราชวังดุสิต, กองบัญชาการกองทัพบก, วัดบวรนิเวศราชวรวิหาร, กองสลากเดิม, ลานคนเมือง, เชิงสะพานพระราม 8, สวนเฉลิมพระเกียรติ 72 พรรษา ข้างโรงพยาบาลศิริราชปิยมหาราชการุณย์, สวนนาคราภิรมย์ และบริเวณสะพานพระพุทธยอดฟ้าฯ
บรรยากาศประชาชนาร่วมวางดอกไม้จันทน์จากต่างจังหวัด จะมีการรายงานจาก 4 ภาค คือ
ภาคเหนือ บริเวณศูนย์ประชุมและแสดงสินค้านานาชาติเฉลิมพระเกียรติ 7 รอบพระชนมพรรษา จ.เชียงใหม่, และค่ายสมเด็จพระเอกาทศรถ จ.พิษณุโลก
ภาคตะวันออกเฉียงเหนือ บริเวณวัดป่าแสงอรุณ จ.ขอนแก่น, และวัดสุภัฏนารามวรวิหาร  จ.อุบลราชธานี
ภาคกลางและภาคตะวันออก บริเวณลานสวนสมเด็จพระญาณสังวร สมเด็จพระสังฆราช สกลมหาสังฆปริณายก อ.เมือง จ.กาญจนบุรี, และองค์การบริหารส่วนจังหวัดจันทบุรี
ภาคใต้ บริเวณวัดกลางใหม่ จ.สุราษฎร์ธานี, บริเวณสระบัว จ.สงขลา และเวทีกลาง สะพานหิน จ.ภูเก็ต
ส่วนบรรยากาศประชาชนร่วมวางดอกไม้จันทน์จากต่างประเทศ กระทรวงการต่างประเทศ โดยสถานทูตไทยในต่างประเทศทั่วโลก จะจัดส่งภาพบรรยากาศการวางดอกไม้จันทน์มาเผยแพร่ในห้วงของการถ่ายทอดสด
ขณะที่ในภาคค่ำ มีการแบ่งกลุ่มสถานีวิทยุโทรทัศน์รับสัญญาณถ่ายทอดสดการแสดงมหรสพสมโภช ทั้ง 3 เวที เพื่อให้ผู้ชมเลือกรับชมการแสดงมหรสพ โดยแบ่งเป็น
กลุ่มที่ 1 ถ่ายทอดสดการแสดงดนตรีสากลและบัลเล่ต์ ช่อง NBT เป็นแม่ข่าย สถานีรับสัญญาณประกอบด้วย ช่อง 7, ช่อง 8, ช่องโมโนทีวี, ช่อง ONE, ช่อง GMM25 และช่องไบร์ททีวี
กลุ่มที่ 2 ถ่ายทอดสดการแสดงโขนและหนังใหญ่ ช่องโมเดิร์นไนน์ทีวี และช่อง ททบ.5 เป็นแม่ข่าย สถานีรับสัญญาณประกอบด้วย ช่อง TGN, ช่อง TNN24, ช่องสปริงนิวส์, ช่องวอยซ์ทีวี, ช่องเนชั่นทีวี, ช่องอมรินทร์ทีวี และช่อง PPTV
กลุ่มที่ 3 ถ่ายทอดสดการแสดงหุ่นและละครใน ช่อง 3 เป็นแม่ข่าย สถานีรับสัญญาณประกอบด้วย ช่องไทยพีบีเอส, ช่องไทยรัฐทีวี, ช่องนิวทีวี, ช่องเวิร์คพอยท์, ช่อง NOW26, ช่อง TRUE4U และช่องสถานีวิทยุโทรทัศน์รัฐสภา
วันที่ 27 ตุลาคม 2560
เริ่มถ่ายทอดสดตั้งแต่เวลา 07.00 น. จนจบพระราชพิธีเก็บพระบรมอัฐิ และเชิญพระโกศพระบรมอัฐิ พร้อมด้วยพระบรมราชสรีรางคาร เข้าสู่พระบรมมหาราชวัง
วันที่ 28 ตุลาคม 2560
เริ่มถ่ายทอดสดตั้งแต่เวลา 16.30 น. จนจบพระราชพิธีบำเพ็ญพระราชกุศลพระบรมอัฐิ ณ พระที่นั่งดุสิตมหาปราสาท ในพระบรมมหาราชวัง
วันที่ 29 ตุลาคม 2560 แบ่งออกเป็น 2 ช่วง คือ
ช่วงที่ 1 เริ่มถ่ายทอดสดเวลา 09.30 น. เป็นต้นไป จนจบพระราชพิธีเลี้ยงพระ ณ พระที่นั่งดุสิตมหาปราสาท และเชิญพระโกศพระบรมอัฐิขึ้นประดิษฐานพระวิมานบนพระที่นั่งจักรีมหาปราสาท ในพระบรมมหาราชวัง
ช่วงที่ 2 เริ่มถ่ายทอดสดเวลา 16.30 น. จนจบพระราชพิธีบรรจุพระบรมราชสรีรางคาร ณ วัดราชบพิตรสถิตมหาสีมารามราชวรวิหาร และวัดบวรนิเวศราชวรวิหาร